钦定古今图书集成/理学汇编/文学典/第177卷 > 《徐师曾文体明辩》 > 《跋王献之保母墓碑》前人
## 钦定古今图书集成/理学汇编/文学典/第177卷 > 《徐师曾文体明辩》 > 《跋王献之保母墓碑》前人

《墓铭》，三代已有之。薛尚功《锺鼎款识》第十六卷载唐
开元四年，偃师耕者得比干墓铜槃，篆文云：“右林左
泉，后冈前道，万世之宁，兹焉是宝。”盖古者范铜精巧，
镂以为器，窆死皆用。自汉钱币益重，铜禁日严，不宿
业，于是陶土坚致与铁石等。予得光武时梓橦扈居
墓砖，先叙所历之官，末云“千秋之宅。”抚脱隶书，而非
“镌也。又有章帝时范君、谢君砖铭，以四字为句，厥后
铜雀之瓦，遂可作砚，字亦隐起。”以此知东汉志墓，初
犹用砖，久方刻石。绍兴中，予亲见常州宜兴邑中斸
出灵帝时太尉许馘冢，有碑漫灭，惟前百馀字可读，
大略云：夫人会稽山阴人，姓刘氏，太尉之妇也。任昉
在梁，撰《文章缘起》，乃谓志墓始晋殷仲文。洪丞相适
跋云：“世传东汉墓碑皆大隶，疑昉时尚未露见”，其说
良是，惜乎洪公不见汉砖也。由今论之，自铜易砖，自
砖斲石，愈简便矣。嘉泰癸亥，故友四明沈焕叔晦之
子省曾出示越上新拓《王献之保母墓碑》，因详记于
后。十二月壬寅。